《赠良介庵上人》
明代·陶宗仪

开士传来竺国灯，蓦然悟道在闻声。鲸音宝梵岩花落，垆篆蒲团海月生。

静扫六尘无染著，要观一性本圆明。何时借我袈裟地，试把宗乘与细评。

作者简介：（1316—?）元末明初浙江黄岩人，字九成，号南村。元末应试不中。于学问无所不窥。元末避兵，侨寓松江之南村，因以自号。累辞辟举，入明，有司聘为教官。永乐初卒，年八十余。辑有《说郛》、《书史会要》，著《南村诗集》、《辍耕录》。